P. Hrušovský, predseda NR SR: (2003-05-20):
K. Fajnor, poslanec: Ďakujem pekne, pán predseda. Vážená Národná rada, vážené panie poslankyne, vážení páni poslanci, v mene  poslaneckého klubu Komunistickej strany Slovenska dovoľte mi, aby som sa vyjadril k vládnemu návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia (tlač 235) predloženému do prvého čítania. Svojím obsahom návrh nadväzuje na sériu protiľudových sociálnych zákonov po parlamentných voľbách v roku 2002. K tomuto záveru musí dospieť každý  súdne uvažujúci človek, ktorý je schopný aspoň na amatérskej úrovni analyzovať fakty súvisiace s danou problematikou a na základe tejto analýzy formulovať príslušné východiská. Vládny návrh zákona predpokladá zvyšovanie dôchodkov v roku 2003 o 5 %. Nie je možné prijať argumentáciu vlády Slovenskej republiky pri zdôvodňovaní tohto návrhu z dôvodu, pretože údaje Štatistického úradu Slovenskej republiky z marca tohto roku predpokladajú, že miera inflácie v júni 2003 by mala oproti júnu 2002 dosiahnuť 8,2 %. Dnes je už však takmer isté, že to bude minimálne 10 %. Tak ako uviedol aj pán minister Kaník, druhá podmienka bola splnená, pokiaľ sa týka priemernej mzdy. Ja by som chcel všetkých upozorniť na informáciu, ktorú pustila vláda a pán podpredseda vlády a minister financií. Oproti plánovanému schodku, ktorý sme schválili v štátnom rozpočte, viac ako 50 mld., už máme druhú sekeru vo výške viac ako 10 mld. za prvé 4 mesiace a bolo avizované zvýšenie spotrebných daní. Všetci vieme, čo to bude znamenať, bude to znamenať ďalšie zníženie životnej úrovne, neznamená to len postihnutie fajčiarov alebo alkoholikov. Práve v týchto dňoch už občania začali pociťovať dopad protiľudových sociálnych  zákonov na zníženie svojej životnej úrovne. Nečudo, že mnohí občania pri hlasovaní v referende o vstupe Slovenskej republiky do Európskej únie doniesli do volebných miestností aj faktúry za zvyšovanie cien energií. Poslanecký klub KSS konštatuje, že návrh zvýšiť dôchodky v roku 2003 o 5 % nezodpovedá sústavnému zvyšovaniu cien základných životných potrieb občanov a opätovne zníži ich životnú úroveň. Kriticky hodnotíme aj skutočnosť, že vláda nerešpektuje stanoviská odborov a Jednoty dôchodcov na Slovenku. Nepripravenosť Slovenska na vstup  do únie, ktorú Komunistická strana pred referendom zdôrazňovala, je o. i. aj v úrovni dôchodkov. Kým dôchodca z krajín Európskej únie si napriek vyšším cenám môže dovoliť dovolenku, návštevu reštaurácie, kultúrneho podujatia či prevádzkovanie osobného automobilu. Slovenský dôchodca minie celý dôchodok na základné existenčné potreby a v mnohých prípadoch na ne dôchodok ani nestačí. Štatistiky a mnohé ďalšie analýzy signalizujú, že našim dôchodcom chýba až, vážené kolegyne, kolegovia, 1 400 korún v peňaženkách mesačne, aby ich životná úroveň bola aspoň taká ako v roku 1989. Na Slovensku žije vyše 800 000 dôchodcov. Väčšina z nich pritom nedostáva ani priemernú výšku dôchodku. Vláda a tento parlament by si mali uvedomiť, že napr. s porovnaním českými susedmi je náš priemerný dôchodok o tretinu nižší. Horšie sme na tom aj v porovnaní s ďalšími krajinami Vyšehradskej štvorky. Poslanecký klub Komunistickej strany Slovenska preto žiada vládu, aby prestala do parlamentu predkladať návrhy zákonov, ktoré sústavne zbedačujú občanov a ktoré sú v rozpore s predvolebnými sľubmi koaličných politických strán. V mene poslaneckého klubu Komunistickej strany Slovenska predkladám pozmeňujúci návrh k vládnemu návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia. Vážené kolegyne, kolegovia, podľa § 29 ods. 1 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov podávam pozmeňujúci návrh k vládnemu návrhu zákona o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia (tlač 235). Navrhujem v čl. I § 1, zvýšenie dôchodkov v roku 2003... (Ruch v rokovacej sále.) V poriadku, dobre, uvediem to v druhom čítaní. Ďakujem pekne. (Potlesk.)